Pleidooi aan Ramaphosa oor vuurwapenwetgewingArgieffoto. (Foto: SAPD) Die organisasie SA Jagters het ŉ beroep op pres. Cyril Ramaphosa gedoen om hulle toe te laat om te help met die implementering van ’n enkele vuurwapenadministrasiestelsel om die probleme met lisensies wat verval het op te los én onwettige wapens uit die omloop te verwyder. In ŉ ope brief aan Ramaphosa skryf Fred Camphor, uitvoerende hoof van SA Jagters, dat versuim om ŉ sinvolle oplossing vir die talle probleme met die sentrale vuurwapenregister te vind, tot grootskaalse burgerlike opstand kan lei. “Soos met die e-tol-fiasko – waar burgers bloot geweier het om te betaal – kan ons in ŉ situasie beland waar wettige vuurwapeneienaars ook op dié punt kom. Help ons om dié situasie te vermy,” het Camphor aan Ramaphosa geskryf. Camphor het aan Maroela Media gesê Ramaphosa se kantoor het reeds ontvangs van die brief erken. Volgens hom kon hy die afgelope nege jaar nie ŉ afspraak met enige van die onderskeie ministers van polisie kry om die saak te bespreek nie en is hul hoop nou op die president om te help. Probleme met wetgewing Die nuwe wet op die beheer van vuurwapens is in 2006 geïmplementeer, met die vereiste dat alle vuurwapens in private besit oor ŉ tydperk van vier jaar herlisensieer moet word. Die polisie het destyds – en vandag steeds – nie die vermoë gehad om die getal aansoeke te verwerk nie. Teen Junie 2009 moes alle sogenaamde ou lisensies opgeskort gewees het, maar dít sou nagenoeg 1 miljoen wettige vuurwapeneienaars, wat nog nie hulle lisensies hernieu het nie, oornag in misdadigers verander. SA Jagters het reeds verskeie hofaansoeke teen die minister van polisie gebring om hom te dwing om oplossings vir die probleme te vind. “Die situasie met die stadige verwerking van lisensieaansoeke, foute wat gemaak word en ŉ algemene onvermoë om die wet behoorlik te administreer en te implementeer, duur ongebreideld voort,” skryf Camphor. In een van die hofsake het die Vuurwapeneienaarsvereniging van Suid-Afrika (GOSA) onder meer ŉ bevel gekry dat die polisie nié ŉ wapen mag inneem net omdat die lisensie daarvoor verval het nie. Volgens Camphor het die polisie boonop in 2015 al toegegee dat hy nie in staat is om die voorgestelde wysigings aan die wet te hanteer nie. Dié situasie geld vandag steeds. Miljoene rand is ook onder meer aan IT-stelsels bestee sodat wapenhandelaars elektroniese toegang tot die vuurwapenregister se databasis kon kry. Dertien jaar ná die implementering van die wet, het handelaars egter steeds nie toegang daartoe nie, al is dit ŉ vereiste van die wetgewing. Camphor skryf dat die wysigingswet op vuurwapens al in 2016 aan die parlement voorgelê moes word. ŉ Konsepweergawe daarvan het verlede jaar uitgelek en die inhoud daarvan is as “drakonies” beskryf. Dit maak onder meer voorsiening daarvoor dat selfverdediging nie aangevoer kan word as ŉ rede om ŉ vuurwapen te besit nie. Polisie verloor wettige wapens Argieffoto. Foto: SAPD SA Jagter skryf voorts dat wettige wapens wat wél by die polisie ingegee word – in die polisieminister se eie woorde – as onwettige wapens eindig omdat die polisie dit nie veilig kan bewaar nie. “Niemand van ons wil onwettige vuurwapens in die hande van rowers, moordenaars, verkragters en bendelede sien nie. Ons wil net die vermoë hê om as redelike en wetsgehoorsame burgers ons gelisensieerde wapens te gebruik om te jag en aan sportskiet deel te neem.” Camphor skryf dat nagenoeg ŉ halfmiljoen vuurwapens se lisensies op dié stadium reeds verval het, maar dat die polisie swyg oor die amptelike syfer. Elkeen van dié wapens word as onwettig beskou. “As die polisie hulle sin kry, moet dié wapens aan die polisie vir vernietiging oorhandig word, al dink die minister van polisie sélf nie eers dat sy polisiediens dit tot dán kan beveilig nie.” Daar was reeds twee amnestietydperke waar wapens waarvan die lisensies verval het, aan die polisie oorhandig kon word. Volgens Camphor is nie een van dié wapens met ŉ misdryf verbind nie. Hy beweer talle van die wapens het daarna weens die polisie se gebrek aan beheer daaroor, egter op die straat beland. Burgery ‘wil help’ Camphor sê daar is konserwatief geraam sowat 2,5 miljoen wettige vuurwapeneienaars in Suid-Afrika en dat hulle grootliks stemgeregtig is. “Dit is dus nie onredelik van só ŉ groep om te verwag dat hulle die geleentheid mag kry om hulle insette oor ernstige kwessies te lewer nie,” skryf Camphor. “Die meeste wettige vuurwapeneienaars is redelike mense wat billike vuurwapenbeheer wil hê. Hulle wil sien dat die wet werk en dat dit hulle toelaat om hulle wapens te besit en te gebruik. Hulle betaal belasting en wil wetgewing gehoorsaam. “Ons is bereid om groot bedrae geld en baie tyd te bestee om die stelsel te laat werk. Maar dan, meneer die president, moet jy na ons luister en met ons praat.”